次韻范元卿題友山堂
作者：周紫芝
朝代：宋

paragraphs: 人間南北無同異，四海蒼生俱一世。
借令賣友取封侯，一擲成盧亦兒戲。
東平風度人所難，不將白眼看青山。
少年結客知無益，老喚南山相與閑。
人情自是有新故，相好乃能保朝暮。
故人落井已下石，紅袖彈筝未移柱。
玉巒排秀天清明，亂峰入眼心先傾。
向來刎頸或蹀血，此地一笑終忘形。
平生愛山心願見，喜色津津應滿面。
寧愁偃蹇不受招，一鶚孤飛誰可見。